**НАРЕДБА ЗА УСЛОВИЯТА И РЕДА ЗА ФИНАНСОВО ПОДПОМАГАНЕ НА ФИЗИЧЕСКАТА АКТИВНОСТ, ФИЗИЧЕСКОТО ВЪЗПИТАНИЕ, СПОРТА И СПОРТНО-ТУРИСТИЧЕСКАТА ДЕЙНОСТ**

 **НА ТЕРИТОРИЯТА НА ОБЩИНА АКСАКОВО**

Приета с Решение № 4.8 от Протокол № 4/19.12.2019г. на Общински съвет – Аксаково.

**РАЗДЕЛ I**

**ОБЩИ ПОЛОЖЕНИЯ**

**Чл. 1.** С тази Наредба се определят:

1. условията и редът за финансиране и подпомагане на физическата активност, физическото възпитание, спорта и спортно-туристическата дейност на територията на Община Аксаково по смисъла на чл.133, ал.4 от ЗФВС;

2. критериите за подпомагане дейността на спортните клубове и механизмът за оценка на спортните резултати;

3. редът за отчитане и доказване на законосъобразността и целесъобразността на разходваните средства.

**Чл. 2.** Право на финансово подпомагане по тази Наредба имат спортни клубове със седалище и развиващи тренировъчната си дейност на територията на община Аксаково.

**Чл. 3.** Общата сума на средствата за финансово подпомагане на спортните клубове се утвърждава от Общинския съвет с приемане на бюджета за текущата година на Община Аксаково.

**Чл. 4.** Средствата се предоставят на спортните клубове, като размерът на финансовото им подпомагане е на база обхватът възрастови групи от спортуващи, постигнатите спортно-технически резултати от състезателите и отборите, спортната база и условията за развитие, както и степента на участие в общински, държавни и международни прояви.

**Чл. 5.** (1)Община Аксаково подпомага финансово спортни клубове, осъществяващи спортна дейност в областта на спорта за всички, както и за развитие на детско-юношески спорт на територията на oбщината, за създаване на условия и възможности за участие на деца в занимания по вид спорт, с цел подобряване здравния статус, физическата и психическа дееспособност, селекцията на млади и перспективни състезатели.

(2)Средствата се предоставят наспортните клубове за:

 1. Организиране и провеждане на занимания със спорт, спортно-туристическа дейност и физически упражнения;

 2. Организиране и провеждане на спортни и спортно-туристически прояви и състезания на територията на страната;

 3. участие в спортни и спортно-туристически прояви и състезания на територията на страната и чужбина;

 4. подготовка и възстановяване на спортисти.

 (3) Финансовото подпомагане по ал.2 от т.1 до т.4 е свързано със:

 1. осигуряване на спортни уреди, пособия и екипировка;

 2. обезпечаване на ползването и поддръжката на спортни обекти и консумативи, свързани със спецификата на съответния вид спорт;

 3. осигуряване на възнаграждения на спортни специалисти, на медицински и помощен персонал и на съдийски състави;

 4. застраховки и разходи за участие в спортни прояви и състезания, такси за провеждане на състезания или участие в тях;

 5. процеса на подготовка и възстановяване на спортисти;

 6. процеса по организация на спортните и спортно-туристическите прояви и състезания;

 7. обезпечаване на награди – купи, медали, плакети и грамоти.

**РАЗДЕЛ II**

**УСЛОВИЯ ЗА ФИНАНСОВО ПОДПОМАГАНЕ НА СПОРТНИ КЛУБОВЕ**

 **Чл. 6.** Право на финансово подпомагане имат всички спортни организации по смисъла на чл. 17 от Закона за физическото възпитание и спорта (Обн., ДВ., бр. 86 от 18 октомври 2018 г.) (ЗФВС), които осъществяват социално значима спортна дейност на територията на община Аксаково.

 **Чл. 7.** За финансово подпомагане могат да кандидатстват спортни клубове, отговарящи на следните условия:

 1. да имат седалище и да развиват дейността си на територията на община Аксаково;

 2. състезателите на спортния клуб, с изключение на националните състезатели по съответния спорт, да водят тренировъчен процес на територията на община Аксаково;

 3. да са вписани в Централния регистър към Министерство на правосъдието като юридически лица с нестопанска цел (ЮЛНЦ), определени за извършване на **общественополезна дейност,** което се проверява по служебен път (в случай че са регистрирани преди 01.01.2018 г.), както и да са осъществили пререгистрацията в Регистъра на ЮЛНЦ към Агенция по вписванията до 31.12.2020 г.;

 4. да имат валидно членство в съответната лицензирана спортна федерация и да са вписани в публичния Национален регистър на лицензираните спортни организации и на членуващите в тях спортни клубове, воден от Министерството на младежта и спорта (ММС) или Българският футболен съюз (БФС), което се проверява по служебен път;

 5. да водят активен тренировъчен процес и да участват в състезания, организирани от съответната спортна федерация и включени в държавния и международен спортен календар, както и в мероприятията от Общинския спортен календар за съответната календарна година;

 6. да нямат финансови задължения към общината и държавата, освен ако е допуснато разсрочване или отсрочване;

 7. да са изпълнили задълженията си към общината по предходни договори за финансово подпомагане и/или по договори за ползване на общинска спортна база;

 8. да водят отчетност според изискванията на Закона за счетоводството и приложимите Национални счетоводни стандарти;

 9. да имат треньори с професионална правоспособност и квалификация съгласно Наредба №1 от 4 февруари 2019г. за треньорските кадри;

 10. да са били регистрирани и да са развивали дейност на територията на община Аксаково минимум една спортно-състезателна година преди годината на кандидатстване за финансово подпомагане.

**Чл. 8.** (1)Финансово подпомагане по тази Наредба не се предоставя на:

 1. юридически лица с нестопанска цел, осъществяващи дейност в частна полза или осъществяващи стопанска дейност, извън допустимата по Закона за ЮЛНЦ;

 2. спортни клубове, на които Община Аксаково е предоставила финансово подпомагане и те не са изпълнили задълженията по смисъла на тази Наредба и/или право на ползване на спортна база и договорът им е прекратен по тяхна вина;

 3. професионални спортни клубове, търговци и търговски дружества;

 4. спортни клубове, на които Община Аксаково е отдала за ползване стопански обекти (без спортни съоръжения, ползвани за спортно-тренировъчна дейност), приходите от които остават за клуба, както и на спортни клубове, осигурили си дългосрочна издръжка от спонсори, чрез получени срещу това общински стопански обекти или земи/гори.

 (2) Финансово подпомагане по тази Наредба не се предоставя на спортен клуб, за който е налице едно от следните обстоятелства:

 1. обявен е в несъстоятелност или е в производство за обявяване в несъстоятелност;

 2. намира се в ликвидация;

 3. ако е с прекратено членство в лицензирана спортна организация;

 4. има парични задължения към държавата или общината, установени с влязъл в сила акт на компетентен орган, или задължения към осигурителни фондове, за които не е допуснато разсрочване или отсрочване.

**Чл. 9.** (1)Спортни клубове, желаещи да получат финансови средства от Община Аксаково за следващата бюджетна година, подават заявление (Приложение 1) до Кмета на Община Аксаково до 31 декември на съответната текуща година, което съдържа подробно описание на необходимостта от финансиране и конкретната сумаКъм заявлението се прилагат всички документи посочени в него.

 (2) На разглеждане по реда на чл.10 от настоящата наредба подлежат само заявленията окомплектовани с пълния набор от документи.

 **Чл. 10** (1)Заявленията за финансиране на мероприятията на съответния спортен клуб постъпват и се разглеждат от комисия, определена със заповед на Кмета на Община Аксаково, съставена от експерти от общинска администрация и представители от Общински съвет – Аксаково: председателя и зам.председателя на ПК по „Образование, култура, вероизповедание, спорт и младежки дейности“, която да определи средствата за подпомагане за съответния спортен клуб и включването им в проекто-бюджета на Общината за следващата година.

(2) Комисията изготвя доклад, в който определя спортните клубове, които могат да получат подпомагане и размера на финансовите средствата съобразно раздел III и IV от настоящата наредба. Докладът се представя на Кмета на Община Аксаково.

(3) Кметът на общината внася в Общински съвет - Аксаково предложението за финансово подпомагане на спортните клубове, съгласно доклада на комисията по ал.2.

**Чл. 11** (1)Размерът на финансовите средства за подпомагане на всеки спортен клуб, се одобряват от Общинския съвет – Аксаково с приемане на бюджета на Община Аксаково за всяка календарна година.

(2)Кметът на общината сключва споразумения, с които договоря условията за предоставяне и отчитане на одобрените финансови средства по ал. 1, съобразно решението на Общински съвет – Аксаково.

(3)Средствата, договорени в споразумението не се изплащат еднократно в пълен размер, а се предоставят за конкретна необходимост – при започване на мероприятията по спортния календар, за конкретно участие, за закупуване на тренировъчни пособия и други.

(4)Средствата от общинския бюджет за подпомагане дейността на спортните клубове могат да се преразпределят между тези клубове, когато за някой от тях е отпаднало основанието за финансиране, а друг е заявил по реда на чл.9 необходимост или недостиг на средства.

(5)В случаите на предходната алинея, Кметът на общината, въз основа на доклад на комисията по чл.10, внася предложение до Общинския съвет за вземане на решение за преразпределение на средства.

 **Чл. 12** (1)При възникване на конкретна необходимост от одобрените по чл.11, ал.1 финансови средства на съответния спортен клуб, представляващият клуба подава писмено искане до Кмета на общината, който прави резолюция до Заместник-кмета по финанси за извършване на проверка предвид спазване на условията по споразумението и за вземане на решение:

 1. Одобрява и финансира в пълен размер;

 2. Одобрява и частично финансира;

3. Не одобрява и не финансира.

(2)При одобрение и решение за пълно или частично финансиране средствата се превеждат по банков път в 30-дневен срок от одобрението.

**РАЗДЕЛ III**

**КРИТЕРИИ ЗА ПОДПОМАГАНЕ ДЕЙНОСТТА НА СПОРТНИТЕ КЛУБОВЕИ МЕХАНИЗЪМ ЗА ОЦЕНКА НА СПОРТНИТЕ РЕЗУЛТАТИ**

 **Чл. 13.**  Критериите за подпомагане дейността на спортните клубове са, както следва:

 1. Участие в Международния спортен календар (МСК), Държавния спортен календар (ДСК) и Регионални /зонални/ първенства включени в ДСК на съответната федерация за предходната година.

 2. Стимулиране развитието на детско-юношеския спорт (ДЮС) в Община Аксаково, чрез обхват на състезатели и отбори по възрастови групи на спортните клубове, взели участие в Държавните и Регионални /зонални/ първенства включени в ДСК на съответната федерация през предходната година.

 3. Организиране и провеждане на спортни прояви от спортни клубове по утвърдения от Община Аксаково годишен спортен календар.

 4.Брой възрастовите групи, участвали в състезания.

 **Чл.14** (1)Спортните клубове получават базисна оценка от точки както следва:

 1. Участие в Международния спортен календар (МСК), Държавния спортен календар (ДСК) и Регионални /зонални/ първенства включени в ДСК на съответната федерация за предходната година, съгласно *таблица 1*;

 *Таблица 1 /*максимален брой точки 58/

|  |  |  |
| --- | --- | --- |
| **Международния спортен календар** | **Държавния спортен календар** | **Регионални /зонални/ първенства включени в ДСК** |
| до 13 точки | до 20 точки | до 25 точки |

 2. Стимулиране развитието на спорта за всички в Община Аксаково, чрез обхват на състезатели и отбори по възрастови групи на спортните клубове, съгласно *таблица 2.*

 *Таблица 2* / максимален брой точки 93/

|  |  |  |  |
| --- | --- | --- | --- |
| **За стимулиране на детско-юношеския спорт в Община Аксаково** | **За стимулиране на спорта за деца до 14г. в Община Аксаково** | **За стимулиране на спорта за възрастни за участие в държавни първенства** | **За стимулиране на спорта за възрастни за участие в общински състезания** |
| до 45 точки | до 8 точки | до 25 точки | до 15 точки |

 3. Организиране и провеждане на спортни прояви от спортни клубове по утвърдения от Община Аксаково годишен спортен календар /максимален брой точки 27/.

 - организиране и провеждане до 3 спортни прояви – до 7 точки;

 - организиране и провеждане до 6 спортни прояви – до 15 точки;

 - организиране и провеждане до 9 спортни прояви – до 18 точки;

 - организиране и провеждане до 12 спортни прояви – до 23 точки;

 - организиране и провеждане до 20 спортни прояви – до 27 точки;

 4. По брой възрастови групи, участвали в състезания: / максимален брой точки 157/,съгласно *таблица 3.*

 *Таблица 3*

|  |  |  |  |  |
| --- | --- | --- | --- | --- |
| **Възрастова група** | **Участие в международни състезания** | **Участие в Държавни първенства** | **Участие в регионални /зона/ни състезания** | **Участие в общински състезания** |
| **деца – до 14 г.** | до 5 | до 10 | до 15 | до 13 |
| **юноши - младша възраст** | до 5 | до 12 | до 15 | до 7 |
| **юноши - старша възраст** | до 5 | до 10 | до 15 | до 10 |
| **Мъже/жени** | до 5 | до 5 | до 15 | до 10 |

(2)Броят на възрастовите групи и участието им в държавните първенства се удостоверява със заверената картотека от съответната спортна федерация и от протоколите за участия в съответните държавни първенства, а броят на състезателите в подготвителна група се удостоверява със заверен от съответния спортен клуб списък, подписан и от родител на детето. Броят на състезателите във всяка група следва да отговаря на норматива на съответната спортна федерация.

(3) Спортните клубове получават 0 точки, ако не отговарят на някои от критериите по ал.1

(4)Максималният сбор от точки по предходните т.1 до т.4 за един спортен клуб не може да е повече от 335 /триста тридесет и пет точки/.

(5) Разпределението на финансовите средства се изчислява по следния начин:

 1.Определяне стойността на 1 точка по критериите в наредбата - Т=X/Бр , където:

 Т – стойност на 1 точка по критериите в наредбата;

 X – общата сума предвидена в проекто-бюджета за съответната година за подпомагане на спортните клубове;

 Бр. – общия брой точки получени от всички показатели на които отговарят спортните клубове по критериите на настоящата наредба

 2.Определяне финансовото подпомагане на съответните спортни клубове - Ф= Т x Тск,

където:

 Ф – размера на финансовото подпомагане на съответния клуб;

 Т - стойността на 1 точка;

 Тск – получени общ брой точки на съответния клуб по критериите в наредбата.

**IV. ПРОЦЕДУРА И РЕД ЗА ОТЧИТАНЕ**

 **Чл. 15.** (1) Спортните клубове, получили финансови средства по тази Наредба, отчитат изразходваните финансови средства с финансови отчети в съответствие с изискванията на Закона за счетоводството.

 (2)Финансовите отчети се представят в Дирекция „Финансово счетоводни и хуманитарни дейности“ в следните срокове:

 1. Междинният (шестмесечен) финансов отчет се представя до 20 юли на текущата година;

 2. Годишният финансов отчет се представя в срок до 31 декември на текущата година;

 (3)Към финансовия отчет клубът прилага Опис на разходооправдателните документи, който да отговаря на следните критерии:

 1. Документите в описа следва да се посочват в хронологичен ред.

 2. Стойностите следва да отговарят на приложените документи и да се вписват в лева до втори знак от десетичната запетая (с включен ДДС).

 3. Сборовете по отделните видове разходи в Описа трябва задължително да отговарят на стойностите, посочени в съответните пера във Финансовия отчет.

**Чл. 16.** За правомерни се признават следните разходи:

 1. Транспортни разходи – нает превозвач (отчита се с фактура с посочен маршрут, дата на пътуване, име на превозвача и фискален бон или платежно нареждане и списък на пътувалите състезатели и треньори).

 2. Транспортни разходи със собствен превоз, заредено количество гориво, отговарящо на реалните километри до съответното населено място и нормативно признатият разход на километър за вида на МПС.

 3.Транспортни разходи за билети (отчитат се с копие от билети за транспорт, с осигурена видимост на поредните им номера, стойността им, фирма на превозвач и при необходимост – обяснителна записка с маршрута и дата на пътуването).

 4. Храна *във връзка с участие в състезание,* отнасяща се само за състезатели на клуба, треньори и помощник-треньори (отчита се с фактура и списък).

 5. Нощувки *във връзка с участие в състезание,* на състезател, треньор и помощник-треньор, само при гостуване (отчита се с фактура, прилага се списък).

 6. Командировъчни разходи на ръководители на отбора и членове на клуба – водачи на МПС, осъществяващи превоз на състезатели (отчита се със заповед за командировка, издадена от съответния клуб).

 7. Хонорари и граждански договори за жури, съдийски такси, възнаграждения за медицинско осигуряване и обслужващ/технически персонал, при организиране на състезания, в които клуба е домакин (отчита се с ведомост за изплатени хонорари, фактура или граждански договор).

 8. Наеми за ползване на спортно съоръжение, свързано със състезание, на което клубът е домакин (отчита се с фактура).

 9. Материални награди – купи, медали, плакети, грамоти, спортни пособия и спортна екипировка (отчита се с фактура и се прилага списък).

 10. Разходи за застраховки и картотекиране на състезатели.

 11. Разходи за спортна екипировка (отчита се с фактура и списък на лицата, получили екипировката).

 12. Разходи за спортни пособия и спортни уреди, закупени или ползвани под наем (отчита се с фактура).

 **Чл. 17.** (1) Всички разходно-оправдателни документи трябва да бъдат попълнени съгласно изискванията на Закона за счетоводството.

 (2) При плащане в брой от съответния спортен клуб, задължително всяка фактура трябва да бъде придружена с фискален бон. Фискален бон, представен без фактура, не се признава за разход. При плащане по банков път, се представя копие от платежно нареждане.

(3) Всички разходооправдателни документи се предоставят към отчетите във вид на копия, като копията на съставените и издадените от спортната организация документи трябва да се заверят „Вярно с оригинала”, подпис и печат на организацията.

 (4) Всички разходооправдателни документи трябва да са в рамките на продължителността на отчетния период, за който се отнасят. Разходи, извършени извън съответния период, не се признават.

**V. КОНТРОЛ И САНКЦИИ**

 **Чл. 18.** Община Аксаково, чрез длъжностни лица от Дирекция „Финансово счетоводни и хуманитарни дейности“, упражнява контрол върху изразходването на средствата, отпуснати от Общината, като има право да изисква всички необходими счетоводни документи, информация за дейността, както и да извършва проверки на място.

 **Чл. 19.** Спортни клубове, които използват финансовите средства не по предназначение, за дейности, извън регламентираните в чл.16, ги възстановяват в пълен размер заедно с лихва, определена според основния лихвен процент към момента на предоставянето на средствата.

 **Чл. 20.** Спортен клуб губи правото си на финансово подпомагане по тази Наредба за срок от една година в случаите на:

 1.Констатиране на незаконосъобразно и нецелесъобразно изразходване на предоставените му финансови средства.

 2. Непредставяне на финансов отчет до 31 декември на отчетната година, в която са ползвали финансово подпомагане.

 3. Представяне на документи с невярно съдържание и/или деклариране на неверни и/или неточни данни при подаване на документите за кандидатстване.

**VI. АДМИНИСТРАТИВНО – НАЗКАЗАТЕЛНИ РАЗПОРЕДБИ**

**Чл. 21** Спортни клубове, които използват финансовите средства не по предназначение съобразно решението на Общински съвет – Аксаково и Споразумението по чл.11, ал.2, ги възстановяват в пълен размер заедно със законната лихва, определена както следва: основният лихвен процент към момента на предоставянето на средствата.

**Чл. 22** Спортните клубове, които не представят отчети за получените финансови средства след изтичане на два поредни срока, съгласно чл.15 от настоящата наредба, нямат право на финансово подпомагане до края на текущата година.

**Чл. 23** (1) Спортните клубове, които не представят документите по чл.15 от н.н. до 31 декември на текущата година, нямат право на финансово подпомагане от Община Аксаково за следващата календарна година.

(2) Спортните клубове, кандидатстващи за финансови средства с представени документи по раздел ІI, чл.9 от н.н., които са с невярно съдържание, се лишават от финансово подпомагане за следващата календарна година

**VII. ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1.** Финансовото подпомагане се осъществява при спазване на правилата за държавните помощи по Закона за държавните помощи (обн., ДВ, бр. 85 от 24.10.2017 г.).

**§ 2.** Тази Наредба се приема на основание чл. 133, ал. 4 от Закона за физическото възпитание и спорта (обн., ДВ, бр. 86 от 18.10.2018 г., в сила от 18.01.2019 г.).

**§ 3.** С настоящата Наредба се отменя Наредба за условията, реда и критериите за финансово подпомагане на спортните клубове в община Аксаково (приета с Решение на Общински съвет – Аксаково №51.6/19.12.2014 г.от Протокол № 051 / 19.12.2014г , изм. и доп., Решение Решение № 31.5 от Протокол № 031/30.01.2018г.).

**§ 4.** Настоящата Наредба е приета с Решение № 4.8/19.12.2019 г. от Протокол № 4/19.12.2019 г. на Общински съвет – Аксаково и влиза в сила от датата на приемането ѝ.

**§ 5.** Изпълнението и контролът по тази Наредба се осъществяват от Кмета на община Аксаково или от определени от него длъжностни лица.

**ПРЕДСЕДАТЕЛ НА**

**ОБЩИНСКИ СЪВЕТ – АКСАКОВО: ………………….....**

 **/СВ. ДОБРЕВА/**

Приложение № 1

към чл. 10, ал. 1

**ДО**

**КМЕТА НА ОБЩИНА АКСАКОВО**

**ЗАЯВЛЕНИЕ**

**за финансово подпомагане на спортен клуб**

**УВАЖАЕМИ ГОСПОДИН КМЕТ,**

 Моля, представляваният от мен спортен клуб да бъде одобрен за финансиране за ..................... година по реда на **Наредбата за условията и реда за финансово подпомагане на физическата активност, физическото възпитание, спорта и спортно-туристическата дейност на територията на община Аксаково.**

Прилагам следните изискуеми по горепосочената Наредба документи:

1. Дейност на спортния клуб през изминалата година;
2. Финансов отчет за изминалата година;
3. Разпечатка от Регистъра в Министерство на младежта и спорта, доказващ членството в съответната спортна федерация;
4. Разпечатка от Централния регистър на Министерството на правосъдието или от Регистъра на ЮЛНЦ към Агенция по вписванията;
5. Заверено копие на документ, удостоверяващ наличие на разплащателна сметка, издадена от съответната банка на името на спортния клуб;
6. Удостоверения за липса на задължения към държавата и към община Аксаково, които се изискват по служебен път;
7. Списък на спортно-педагогическите кадри, регистрирани в Министерство на младежта и спорта;
8. Списък на картотекираните състезатели в различните възрастови групи, заверен от съответната федерация;
9. Справка-информация (протоколи) за участия в състезания от международния спортен календар на съответната спортна федерация, съдържаща крайното класиране на спортистите, както и официален документ на съответната спортна организация, удостоверяващ броя на участниците (участващите отбори);
10. Справка-информация (протоколи) за участия в състезания от държавния спортен календар на съответната спортна федерация, съдържаща крайното класиране на спортистите, както и официален документ на съответната спортна организация, удостоверяващ броя на участниците (участващите отбори);
11. Копие от утвърден График за спортно-тренировъчна дейност за текущата година с място на провеждане и име на треньора;
12. Копие на Годишния спортен календар/годишната програма за спортно развитие за настоящата година, утвърдена от Управителния съвет на спортния клуб.
13. Копие от сключен договор за ползване на спортна база. (ако клубът ползва наета такава).

Уведомен/а съм, че за попълнени неверни данни и за прилагането на документи с невярно съдържание нося наказателна отговорност **по чл. 313 от НК.**

 **С уважение,**

 **Председател на спортен клуб:...................................... (подпис и печат)**